นายกฯนำทีมถก2ล้านล.
ครม.ยังไม่ทำคลอด พ.ร.บ.กู้เงิน 2 ล้านล้านบาท นายกฯ ยิ่งลักษณ์ สั่งถกอีกรอบวันนี้
6 ก.พ. 2556

ครม.ยังไม่ทำคลอด พ.ร.บ.กู้เงิน 2 ล้านล้านบาท นายกฯ ยิ่งลักษณ์ สั่งถกอีกรอบวันนี้ 
น.ส.ยิ่งลักษณ์ ชินวัตร นายกรัฐมนตรี จะเรียกรัฐมนตรีเศรษฐกิจและหน่วยงานที่เกี่ยวข้องหารือเกี่ยวกับร่าง พ.ร.บ. ให้อำนาจกระทรวงการคลังกู้เงินเพื่อนำมาลงทุนโครงสร้างพื้นฐาน 2 ล้านล้านบาท และรายละเอียดของยุทธศาสตร์การลงทุนโครงสร้างพื้นฐานในวันที่ 6 ก.พ.
น.ส.ยิ่งลักษณ์ กล่าวว่า ร่าง พ.ร.บ.ลงทุนโครงสร้างพื้นฐานยังอยู่ในขั้นตอนการทำแผนจากหน่วยงานกระทรวงคมนาคมที่จะทำเรื่องเข้ามา ซึ่งยุทธศาสตร์หลัก คือ การลงทุนโครงสร้างพื้นฐานที่เน้นการกระจายความเจริญไปยังต่างจังหวัดในภูมิภาคต่างๆ ซึ่งยุทธศาสตร์ภาพรวมได้มีการพูดคุยกันแล้ว แต่ยังเหลือรายละเอียดข้างใน รวมถึงกรอบงบประมาณคร่าวๆ ในทุกโครงการ 
สำหรับข้อสงสัยว่าการลงทุนโครงสร้างพื้นฐานจะเข้าสู่ที่ประชุม ครม.ได้เมื่อไหร่นั้น นายกฯ กล่าวว่า “กำลังทำอยู่ค่ะ” 
ส่วนที่มีการระบุว่า นายกรัฐมนตรีไม่พอใจแผนการจัดสรรงบลงทุน จึงให้ไปปรับปรุงร่าง พ.ร.บ.ใหม่ น.ส.ยิ่งลักษณ์ ระบุว่า ไม่ใช่ไม่พอใจ แต่บางโครงการเห็นว่าควรเสนอเพื่อขอใช้งบประมาณตามปกติ เช่น ถนนสายย่อยๆ ที่เชื่อมสถานี หรือตัวเมือง เพราะรัฐบาลต้องการให้การใช้เงินจากเงินกู้ก้อนนี้ลงไปในโครงการพื้นฐานเพื่อเพิ่มศักยภาพในการแข่งขันจริงๆ อาทิ รถไฟความเร็วสูงและถนนสายหลัก
“เราต้องการวางโครงสร้างพื้นฐานจริงๆ เช่น รถไฟความเร็วสูงตามจุดต่างๆ ให้จบ เพราะเราอยากเห็นการต่อเชื่อมตรงนี้ อย่างบางที่มีสถานีแล้วไม่มีถนนไปยังจุดอุตสาหกรรมหรือสถานที่สำคัญของจังหวัด ก็จะไม่เกิดประโยชน์ จึงอยากให้ไปปรับในส่วนนี้บ้าง แต่ไม่ใช่ไปรื้อใหม่” น.ส.ยิ่งลักษณ์ กล่าว